**Kooskõlastatud Konkurentsiameti xx.xx.202x**

**otsusega nr xxxx**

**Kehtivad alates xx.xx.202x**

## ELERING AS GAASI SISERIIKLIKU VÕRGULEPINGU TÜÜPTINGIMUSED

[1. Üldsätted 1](#_Toc164249134)

[2. Mõisted 2](#_Toc164249135)

[3. Ülekandeteenuse üldtingimused 3](#_Toc164249136)

[4. Võrguühenduse fikseerimine 4](#_Toc164249137)

[5. Gaasi kvaliteedinõuded 5](#_Toc164249138)

[6. Nõuded kliendi gaasipaigaldisele 5](#_Toc164249139)

[7. Võrguühenduse katkemine ja taastamine 6](#_Toc164249140)

[8. Gaasi koguste mõõtmine ja maksimaalse tarbimisvõimsuse fikseerimine 8](#_Toc164249141)

[9. Võrguteenuse müük ja arveldamine 9](#_Toc164249142)

[10. Vastutus kohustuste rikkumise eest 10](#_Toc164249143)

[11. Teavitamine 12](#_Toc164249144)

[12. Võrgulepingu muutmine ja lõpetamine ning erimeelsuste lahendamine 13](#_Toc164249145)

# Üldsätted

1.1 Käesolevad “*Elering AS gaasi siseriikliku ülekandeteenuse tüüptingimused*” (edaspidi: **tüüptingimused**) reguleerivad Elering AS-i (edaspidi: **võrguettevõtja**) ja gaasi jaotusvõrguettevõtja, tarbija ja gaasi tootmissuunalise kliendi (edaspidi: **klient** või ühiselt: **pooled**) vahelisi õiguseid ja kohustusi gaasi siseriikliku ülekandeteenuse osutamisel gaasi ülekandevõrgu kaudu (edaspidi: **võrguteenus**) kui tüüptingimustes ei ole sätestatud teisti.

1.2 Tüüptingimused ei reguleeri riikidevahelisi ühenduspunkte, regasifitseeritud LNG sisestuspunkte või gaasiga kauplemisel virtuaalses kauplemispunktis. Toodud punktides osutatava võrguteenuse tingimuste reguleerimiseks sõlmib võrguettevõtja turuosalisega eraldiseisva võrgulepingu.

1.3 Võrgulepingu sõlminud tootmissuunalisele kliendile ei kohaldata gaasi ülekandevõrku sisestamisel tüüptingimuste peatükki 9. Ülekandevõimsuse broneerimiseks gaasi ülekandesüsteemi sisestamisel ja võrguettevõtjaga arveldamisel peab tootmissuunaline klient sõlmima täiendavalt lepingu dokumendi „*Common Regulations for the Use of Natural Gas Transmission System* “ alusel.

1.4 Tüüptingimuste punktis 1.1 nimetatud võrguteenuse osutamiseks sõlmib võrguettevõtja kliendiga gaasi siseriikliku ülekandeteenuse lepingu (edaspidi: **võrguleping**).

1.5 Tüüptingimused kehtivad sõlmitavate võrgulepingute ja tüüptingimuste kehtima hakkamise ajal jõus olevate võrgulepingute kohta sõltumata sellest, kas tüüptingimused on võrgulepingule lisatud või mitte. Võrgulepingule kohalduvad alati kehtivad tüüptingimused.

1.6 Võrguettevõtjal on tüüptingimusi õigus ühepoolselt muuta, kooskõlastades ja avalikustades uued tüüptingimused seaduses sätestatud korras.

1.7 Tüüptingimuste punktis 1.1 nimetatud võrguteenust osutatakse õigusaktides ettenähtud korras kehtestatud ja avalikustatud hindadega sõltumata sellest, kas hinnakiri on võrgulepingule lisatud.

1.8 Võrguettevõtjal on õigus seadusega sätestatud korras ja tingimustel ühepoolselt muuta võrguteenuse hinda (edaspidi: **võrgutasu**). Muudetud hinnad on võrguteenuse müügi aluseks alates nende kehtima hakkamisest.

# Mõisted

2.1 Võrgulepingus ja tüüptingimustes kasutatakse mõisteid õigusaktides, teistes võrguettevõtja tüüptingimustes või alljärgnevalt sätestatud tähenduses:

2.1.1 **gaasikatkestus** on gaasi võrguühendust läbiva gaasivarustuse katkestus vastavalt käesolevatele tüüptingimustele;

2.1.2 **gaasi rõhk** on gaasitorustikus oleva gaasi absoluutse rõhu ja õhurõhu vahe;

2.1.3 **gaasi tootmissuunaline klient** on isik, kes on gaasi tootja või kes ei ole gaasi tootja, aga sisestab gaasi ülekandevõrku;

2.1.4 gaasi ülekandevõrk on üle 16-baarise töörõhuga gaasitorustike ja nendega kohakindlalt seotud ehitiste ning ülekandesüsteemi toimimiseks, haldamiseks ja arendamiseks vajalike juhtimis-, kaitse-, side- ja mõõtesüsteemide talitluslik kogum, mis on vajalik gaasi ülekandeks ning ühenduste loomiseks teiste riikide võrkudega või gaasi transiidiks;

2.1.5 **klient** on gaasi turuosaline, kes on sõlminud käesoleva tüüptingimuste raames võrgulepingu;

2.1.6 **liitumispunkt** on võrguettevõtja ülekandevõrgu ja kliendi gaasipaigaldise ühenduskoht;

2.1.7 **mõõtepunkt** on koht gaasitorustikul, kus mõõdetakse gaasitoru ristlõiget läbivat gaasikogust ja gaasi kvaliteeti (kui on kohaldatav);

2.1.8 **mõõtesüsteem** on väljaehitatud mõõtevahendite ja lisaseadmete kogum, mis on ette nähtud mõõtepunkti läbiva gaasi koguse ja kui nõutud, siis ka gaasi parameetrite (kvaliteedi) määramiseks;

2.1.9 **kliendi gaasipaigaldis** on kliendile kuuluv ühel või mitmel kinnistul, ehitistes või ühtse majandusüksuse moodustavas funktsionaalselt seotud ning kohtkindlalt paigaldatud ehitiste kompleksis ja nende teenindamiseks vajalikul maal omavahel ühendatud gaasitorustike talituslik kogum kas tarbija gaasiga varustamiseks või võrguettevõtja võrku gaasi sisestamiseks;

2.1.10 **liitumispunkti** **lepinguline** **võimsus** on kliendi ja võrguettevõtja vahel võrgulepingus kokku lepitud maksimaalne liitumispunkti tunni aja jooksul läbinud gaasi mahu leppetingimustel ja fikseeritud ülemise kütteväärtuse korrutis;

2.1.11 **liitumispunkti reaalne võimsus** on liitumispunkti tegelikult tunni jooksul läbinud gaasi mahu leppetingimustel ja kõnealuse päeva fikseeritud ülemise kütteväärtuse korrutis;

2.1.12 **ülekandeteenus** on teenus, mis on seotud gaasi edastamisega ülekandevõrgu kaudu kokkulepitud liitumispunktist või liitumispunktini. Gaasi ülekandeteenuse osutamiseks ei peeta tootmisetapi torustiku ega ülekandevõrgu osa kasutamist gaasi kohalikuks jaotamiseks;

2.1.13 **võrguühendus** on võrguettevõtjale kuuluvad gaasitorustikud ja -seadmed, mis on vajalikud liitumispunkti või ühes võrguettevõtja gaasijaotusjaamas asuva liitumispunktide kogumi kaudu gaasi edastamiseks ülekandevõrgust kliendi gaasipaigaldisele või kliendi gaasipaigaldisest võrguettevõtja ülekandevõrku.

# Ülekandeteenuse üldtingimused

3.1 Võrguettevõtja järgib võrguteenust osutades turuosaliste võrdse kohtlemise põhimõtet.

3.2 Võrguettevõtja tagab ülekandevõrguga liitunud kliendile võrguühenduse kasutamise ning gaasi ülekande liitumispunktini või liitumispunktist tüüptingimustes ja võrgulepingus sätestatud tingimustel.

3.3 Võrguettevõtja poolt ülekantud või tootmissuunalise kliendi poolt toodetud või ülekandevõrku sisestatud gaasi üleandmine toimub liitumispunktis, kui pooled ei ole võrgulepingus kokku leppinud teisiti.

3.4 Osutatud võrguteenuse kogused esitatakse vastavalt võrguühendust läbinud gaasikoguse alusel, mis mõõdetakse mõõtepunktides võrguettevõtjale kuuluva mõõtevahendiga, kui ei ole kokku lepitud teisiti.

3.5 Klient ei või tarbida ega võrku anda võrgulepingus kokkulepitud võrguühenduse maksimaalsest võimsusest suuremat võimsust.

3.6 Klient tagab võrguettevõtjale ligipääsu võrguühenduse toimimiseks vajalikele gaasirõhu reguleerimise seadmetele ja mõõtevahenditele, kui need asuvad kliendi gaasipaigaldises ja võrgu ning kliendi gaasipaigaldise vahelistele sulgeseadmetele, mis on vajalikud võrguühenduse toimimiseks ja võrgulepingu täitmiseks, kui need asuvad väljaspool võrgu teeninduspiiri kliendi kinnistul või maaüksusel. Klient lubab vajaduse korral võrguettevõtjal nende asukohta muuta.

3.7 Võrguettevõtjal on õigus keelduda võrguteenuse osutamisest, kui:

3.7.1 võrguteenuse kliendi gaasipaigaldis ei ole kooskõlas õigusaktide nõuete või võrguettevõtja poolt võrguga ühendamiseks esitatud tehniliste tingimustega;

3.7.2 võrgus puudub võrguteenuse osutamiseks vajalik võimsus.

3.8 Võrguettevõtja põhjendab võrguteenuse osutamisest keeldumist. Keeldumise põhjenduses tuleb viidata keeldumise õiguslikule alusele. Punktis 3.8.2 sätestatud alusel keeldumisest teavitab võrguettevõtja Konkurentsiametit.

3.9 Muudatuse korral, mis on seotud poolte vahel sõlmitud võrgulepingus määratletud liitumispunkti asukoha, võimsuse, tootmisseadme vahetuse või tootmise tooraine muutumisega, tuleb võrguettevõtjale esitada võrgulepingu muutmise taotlus või vajadusel uus liitumistaotlus, kui see tuleneb võrguettevõtja dokumendist: „*Elering AS-i gaasi ülekandevõrguga liitumise tingimused*“ (edaspidi: **liitumistingimused**).

# Võrguühenduse fikseerimine

4.1 Võrguettevõtja ja klient lepivad võrgulepingus kokku vähemalt järgmistes liitumispunkti võrguühenduse andmetes:

4.1.1. liitumispunkti lepinguline võimsus;

4.1.2. liitumispunkti asukoht;

4.1.3. mõõtepunkti asukoht;

4.1.4. liitumispunkti rõhu kategooria;

4.1.5. minimaalne ning maksimaalne gaasi rõhk liitumispunktis;

4.1.6. minimaalne ning maksimaalne gaasi temperatuur liitumispunktis.

4.2 Võrguettevõtja fikseerib kirjalikku taasesitamist võimaldavas vormis mõõtesüsteemi kaasatud mõõtevahendite kasutuselevõtul ja väljavahetamise korral nende identifitseerimise tähised, plommid, info-ja sulgkleebised ning näidud.

4.2.1 Võrguettevõtja teavitab klienti vähemalt viis (5) tööpäeva ette kavandatavast mõõtevahendi kasutusele võtmisest, selle väljavahetamisest või muust tegevusest, mille tõttu on vajalik eemaldada plomme või kleebiseid, võimaldades kliendi volitatud esindajal jälgida tehtavaid muudatusi mõõtesüsteemis.

4.2.2 Kliendi volitatud esindajal on õigus juurdepääsuks mõõtevahenditele kõikides mõõtepunktides, mis on seotud kliendi liitumispunkte läbiva gaasi mõõtmisega. Klient esitab kirjalikku taasesitamist võimaldavas vormis taotluse võrguettevõtjale vähemalt kolm (3) tööpäeva enne soovitud visiidi kuupäeva. Taotluses peab klient märkima külastuse kuupäeva, eeldatava kestvuse, külastajate arvu ja põhjuse, miks ta taotleb külastust.

4.2.3 Võrguettevõtja võib kliendi taotluse tagasi lükata, kui võrguettevõtjal ei ole võimalik olulise põhjuse tõttu taotluses märgitud päeval visiiti korraldada. Sellisel juhul määrab ja kooskõlastab võrguettevõtja kliendiga uue visiidi aja.

4.2.4 Kliendi visiit toimub võrguettevõtja pädeva personali järelevalvel ja juhendamisel. Klient peab tegema kõik selleks, et vältida kahju tekkimist seadmetele ja alluma võrguettevõtja vastavatele juhistele.

4.2.5 Võrguettevõtja kohustub koheselt teavitama klienti mõõtevahendi kahjustusest, rikkest või mittevastavusest ning välja vahetama mittevastava mõõtevahendi

4.3 Liitumislepingut mitte omavate klientide gaasipaigaldiste liitumispunktiks võrguga on kliendi gaasipaigaldise võrguühenduse torustiku ja kliendi kinnisasja piiri lõikumise koht, kui pooled ei lepi kokku teisiti.

4.4 Kui gaasivoog ületab liitumispunktis võrgulepinguga fikseeritud liitumispunkti võimsust, on võrguettevõtjal õigus piirata või katkestada gaasivoog läbi liitumispunkti vastavalt tüüptingimustest tulenevale korrale ning nõuda võrguettevõtjale tekkinud kahju hüvitamist.

4.5 Gaasi võtmisel ülekandevõrgust tagab võrguettevõtja võrgulepingus fikseeritud gaasi rõhu- ja temperatuurirežiimi ning gaasivoo mõõtmise. Klient tagab gaasi tarbimisrežiimi vastavalt võrgulepingus fikseeritule.

4.6 Gaasi andmisel ülekandevõrku tagab klient võrgulepingus fikseeritud gaasi rõhu- ja temperatuurirežiimi ning gaasi tootmisrežiimi. Võrguettevõtja tagab gaasivoo mõõtmise vastavalt võrgulepingus fikseeritud piirkonnale.

# Gaasi kvaliteedinõuded

5.1. Võrguettevõtja lisab võrguettevõtja võrgust väljastatavale gaasile odoranti, kui pooled ei ole kokku leppinud teisiti.

5.2. Võrguettevõtja määrab ülekandevõrku sisestava ja väljastatava gaasi kvaliteedi ja koostab selle alusel bilansiperioodide kohta gaasi kvaliteeditunnistuse.

5.3. Ülekandevõrgust väljastatava ja sinna sisestatava gaasi kvaliteet peab vastama õigusaktides sätestatud nõuetele.

5.4. Juhul, kui tootmissuunalise kliendi poolt edastatav gaas ei vasta gaasi kvaliteedinõuetele, on võrguettevõtjal õigus katkestada kliendi võrguühendus ülekandevõrguga.

# Nõuded kliendi gaasipaigaldisele

6.1. Kliendi gaasipaigaldisele kasutusele võtmisel ja hilisemal kasutamisel tuleb järgida nõudeid, mis on sätestatud võrguettevõtja liitumistingimustes ja õigusaktides.

6.2. Klient peab võrguettevõtjale esitama seadme ohutuse seadusest tuleneva kliendi gaasipaigaldise auditi õigusaktides ja liitumistingimustes sätestatud korras. Õigusaktides ja liitumistingimustes nõutud auditi puudumisel on võrguettevõtjal õigus piirata või vajadusel katkestada liitumispunkti läbiv gaasivoog.

6.3. Pooled tagavad, et nende omandis või valduses olevat võrku ja gaasipaigaldist kasutatakse nõuetekohaselt ja ettenähtud otstarbel ning et see ei tohi ohustada ümbritsevat keskkonda.

6.4. Võrguettevõtjal on pärast kliendi gaasipaigaldise kasutusele võtmist kogu võrgulepingu kehtivuse ajal õigus kontrollida kliendi gaasipaigaldise vastavust liitumis- ja/või võrgulepingus sätestatule. Kui kliendi gaasipaigaldis ei vasta lepingus kokkulepitule, on võrguettevõtjal õigus nõuda puuduste kõrvaldamist, keelduda gaasivoo esmasest avamisest või katkestada olemasolev võrguühendus seaduses või tüüptingimustes sätestatud alustel.

6.5. Klient on kohustatud kooskõlastama võrguettevõtjaga kirjalikult vähemalt 6 (kuus) kuud ette oma gaasipaigaldises toimuvad ümberehitustööd, kui tööde tulemused võivad mõjutada võrgulepingu nõuetekohast täitmist või võrguettevõtja gaasipaigaldise funktsionaalsust Juhul, kui muudatuse mõjul tuleb võrguettevõtja võrgus teha muudatusi või täiendusi, on klient kohustatud muudatustes ja kulude hüvitamises enne muudatuse tegemist kirjalikult võrguettevõtjaga kokku leppima.

6.6. Klient ei või kasutada gaasiseadmeid, mis häirivad gaasivõrgu rõhurežiimi või võrguühenduse taga asuvate teiste gaasiseadmete kasutamist või mille kasutamine ei ole õigusaktidega lubatud. Kliendi poolt antud kohustuse rikkumise korral on võrguettevõtjal õigus liitumispunkt sulgeda ning selle taasavamine toimub pärast kliendi poolt võrguühenduse sulgemise ja taasavamisega seotud kulutuste ning kliendi tegevuse tõttu kahjustada saanud võrguettevõtja seadmete maksumuse hüvitamist.

6.7. Ülekandevõrguga liidetud tootmissuunalise kliendi gaasipaigaldises uue tooraine kasutuselevõtmise korral, peab klient esitama liitumistaotluse ja lähtuma liitumistingimustes sätestatud nõuetest. Uue toorainena mõistetakse toorainet, mille tootmisseadmes kasutamist ei ole kokku lepitud liitumislepingus.

6.8. Kui olemasolevas liitumispunktis toimub kliendi poolt tema gaasipaigaldise vahetamine või muutmine, tuleb kliendil esitada võrguettevõtjale liitumistaotlus ja läbida liitumisprotsess, et kontrollida olemasoleva liitumispunkti sobivust uue või muudetud kliendi gaasipaigaldisele.

# Võrguühenduse katkemine ja taastamine

7.1. Võrguühenduse katkestamine liitumispunktis toimub käesolevate tüüptingimuste ja õigusaktide alusel.

7.2. Võrguettevõtjal on süsteemihaldurina õigus kehtestada süsteemivastutuse täitmiseks gaasisüsteemi kasutamise tehnilisi piiranguid.

7.3. Süsteemihalduri korraldusel on võrguettevõtjal õigus anda kliendile täitmiseks kohustuslikke korraldusi tarbijate selliseks gaasitarbimise piiramiseks või katkestamiseks, mis on vajalik tarnehäire mõju leevendamiseks.

7.4. Võrguettevõtja ei hüvita tüüptingimuste punktides 7.2 ja 7.3 nimetatud võrguettevõtja tegevuste ja korralduste täitmisest tulenevat kahju ega kulutusi, välja arvatud juhul, kui võrguettevõtja tegevus või korraldused on olnud õigusvastased.

7.5. Lisaks punktis 7.3 nimetatule on võrguettevõtjal õigus kliendile ette teatamata katkestada liitumispunkti kaudu gaasi edastamine kui:

7.5.1 on ohustatud inimeste elu, tervis, vara või keskkond;

7.5.2 viivitamatult gaasi ebaseadusliku kasutamise tuvastamise hetkest alates, sh ebaseaduslik kaitstud tarbijate varu kasutamine.

7.5.3 Süsteemihalduri korraldusel on võrguühenduse katkestamine vajalik gaasisüsteemi varustuskindluse tagamiseks.

7.6. Võrguettevõtjal on õigus katkestada võrguühendus, teatades sellest kliendile vähemalt seitse (7) päeva ette, kui:

7.6.1 kliendi gaasipaigaldis halvendab kolmanda isiku gaasiga varustamist või võrgu tehnilisi parameetreid;

7.6.2 on takistatud võrguettevõtja ligipääs kliendi omandis või valduses oleval territooriumil asuvale võrguettevõtja mõõtesüsteemile selle kontrollimiseks või asendamiseks või gaasipaigaldise käitamiseks vajalike tööde tegemiseks;

7.6.3 on rikutud maagaasiseaduse alusel sõlmitud lepinguid või maagaasiseaduses või selle alamaktides sätestatud tingimusi;

7.6.4 kliendile kuuluvatest mõõtesüsteemidest ei edastata kokkulepitud infot võrguettevõtja infosüsteemidesse, juhul klient on võrguettevõtjaga kokkuleppel mõõtesüsteemi varasemalt ise rajanud.

7.7. Enne võrguühenduse katkestamist punktis 7.6 sätestatud juhtudel on võrguettevõtja kohustatud andma kliendile mõistliku tähtaja puuduse kõrvaldamiseks ning teavitama võrguühenduse katkestamisest klienti kirjalikus taasesitamist võimaldavas vormis teavitama. Teavitus peab sisaldama võrguühenduse katkestamise põhjust ja puuduse kõrvaldamise tähtaega.

7.8. Võrguettevõtjal on õigus nõuda kliendilt gaasi katkestamist võrgu plaaniliseks hoolduseks (sh diagnostikaks), remondiks või juurdeehituseks kestusega kuni 72 tundi (k. a.), kui ilma gaasikatkestuseta ei ole võimalik hooldustööde läbiviimine. Võrguettevõtja kooskõlastab kliendiga planeeritava gaasikatkestuse vähemalt kümme (10) päeva ette, kui võrgulepingus ei ole kokku lepitud teisiti. Perioodil 1. oktoober kuni 1. mai tuleb plaaniline gaasikatkestus kliendiga eraldi kokku leppida, kui katkestus ohustab kaitstud tarbija gaasivarustust.

7.9. Üle 72 tundi kestusega plaaniliste gaasikatkestuse korral tuleb gaasikatkestus kliendiga eraldi kokku leppida.

7.10. Kliendil ei ole õigust keelduda plaanilisest gaasikatkestusest kui võrguettevõtja on:

7.10.1 järginud kuni 72 (k. a.) tunni kestuse korral tüüptingimuste punktis 7.8 sätestatud korda;

7.10.2 perioodil 2. mai kuni 30. september toimuva üle 72 tunni kestusega gaasikatkestuse korral avaldanud oma veebilehel gaasikatkestuste ajakava vähemalt nelikümmend kaks (42) päeva ette ning võrguühenduse gaasikatkestus on vajalik hooldus- või remonttööde läbiviimiseks selleks, et tagada seadmete ohutus ning vastavus standarditele ja nõuetele.

7.11. Kui gaasikatkestus toimus kliendi süül, taastab võrguettevõtja võrguühenduse kolme (3) tööpäeva jooksul pärast seda, kui:

7.11.1 klient on hüvitanud võrguühenduse taastamisega seotud kulud;

7.11.2 võrguleping ei ole lõppenud;

7.11.3 kliendi võrguühenduse tagamiseks vajalikud seadmed ei ole saanud kahjustada kliendi süü tõttu.

7.12. Riketest põhjustatud võrguühenduse maksimaalse gaasikatkestuse kestuse määratlemisel lähtutakse õigusaktides sätestatust.

7.13. Riketest põhjustatud gaasikatkestuse kestust hakatakse arvestama hetkest, millal võrguettevõtja tuvastab gaasikatkestuse alguse või klient teavitab sellest võrguettevõtjat. Gaasikatkestuste kestuse üle peab arvestust võrguettevõtja.

# Gaasi koguste mõõtmine ja maksimaalse tarbimisvõimsuse fikseerimine

8.1. Võrguettevõtja tagab tema võrku siseneva ja sealt väljuva gaasi koguse ning kvaliteedi kindlaksmääramise, mõõteandmete kogumise ja nende töötlemise võrgulepinguga kokkulepitud mõõtepunktides nõuetekohaste mõõteseadmete abil kooskõlas õigusaktidega, tüüptingimustega ning võrgulepinguga.

8.2. Maksimaalne tarbimisvõimsus fikseeritakse läbi gaasivoo mõõtmise mitte lühema kui ühe tunnise ajaperioodi jooksul.

8.3. Võrguettevõtja teostab temale kuuluvate mõõtesüsteemide mõõtevahendite vastavuse hindamist vastavalt õigusaktidele ja võrgulepingule ning hooldamist vastavalt seadmete tootja ja võrguettevõtja hooldusjuhenditele.

8.4. Mõõtepunktist mõõteandmete edastamist korraldab võrguettevõtja, kui pooled ei ole kokku leppinud teisiti.

8.5. Klient tagab oma gaasipaigaldisel asuva võrguettevõtjale kuuluva mõõtesüsteemi ja plommide ning kleebiste puutumatuse.

8.6. Mõõtepunktiga seotud mõõtmisega seotud andmeid sisaldavad võrguettevõtja koostatud ja kliendiga kirjalikult kooskõlastatud dokumendid on pooltele järgimiseks kohustuslikud.

8.7. Kliendi kirjalikus taasesitamist võimaldavas vormis esitatud nõudmisel peab võrguettevõtja korraldama mõõtesüsteemi mõõtevahendite erakorralist taatlemist. Kui taatlemisel selgub, et mõõtevahend on nõuetele mittevastav, kannab taatlemisega seotud kulud võrguettevõtja. Muudel juhtudel kannab taatlemisega seotud kulud klient võrguettevõtja poolt esitatud arve alusel.

8.8. Mõõtesüsteemi rikke või mõõtesüsteemi või selle plommide kahjustuste, kaotsimineku, puudumise või hävimise korral, mida pole põhjustanud kliendi või kolmanda isiku tegevus või tegevusetus, samuti muul juhul, kui mõõtesüsteemi alusel määratud gaasi kogus ei vasta kliendi või kolmanda isiku tegevusest või tegevusetusest sõltumatul põhjusel tegelikult ülekantud gaasi kogusele, lähtuvad pooled ülekantud gaasi koguste määramisel arvutuslikust printsiibist. Arvesse võetakse eelnenud analoogsete päevade mõõtmistulemusi, kaugmõõtmiste tulemusi, kliendi kontrollarvestite mõõtmistulemusi, erakorralisi tarbimise või tootmise muutusi jms. Käesolevas punktis toodud alustel gaasi koguse määramise kohta koostab võrguettevõtja koos kliendi esindajaga akti, mille alusel ta esitab kliendile vastava arve.

8.9. Mõõtesüsteemi rikke, selle näidu mõjutamise, moonutamise või mõõtesüsteemi või selle plommide kahjustuste, kaotsimineku või hävimise korral, mis oli põhjustatud kliendi või kolmanda isiku tegevusest või tegevusetusest (ebaseaduslik kasutamine), määratakse ülekantud gaasi kogus vastavalt majandus- ja kommunikatsiooniministri määrusele.

# Võrguteenuse müük ja arveldamine

9.1. Klient on kohustatud tasuma võrguettevõtjale võrguteenuste osutamise eest viimase poolt kooskõlas õigusaktidega sätestatud võrgutasu ning võrguettevõtja poolt kehtestatud võrgutasude hinnakiri moodustab võrgulepingu lahutamatu osa.

9.2 Gaasi väljumisel ülekandevõrgust kehtib kliendile võrgutasu vastavalt võrguettevõtja hinnakirjale.

9.3 Võrgutasu arvestamine algab võrgulepingu alusel liitumislepingu järgse liitumispunkti valmimistähtajale järgnevast päevast. Juhul, kui liitumispunkt on tegelikkuses valminud varem ja liituja võtab selle kasutusele, algab võrgutasu arvestamine liitumispunkti kasutusele võtmise päevast. Juhul, kui liitumispunkti ei valmi liitumislepingus kokkulepitud tähtajaks, algab võrgutasu arvestamine tegeliku valmimise päevale järgnevast päevast.

9.4 Kliendile kohalduva võrgutasu suuruse kindlaksmääramisel lähtutakse liitumispunkti lepingulisest tarbimisvõimsusest.

9.5 Klient on kohustatud mitte ületama lepingus sätestatud liitumispunkti maksimaalset lubatud tarbimisvõimsust, mida võrguettevõtja kontrollib vastavalt punktile 10.2;

9.6 Makseperioodiks on üks arvestuskuu, kui võrgulepingus ei ole kokkulepitud teisiti.

9.7 Klient tasub võrgutasu ning muud võrgulepingust või tüüptingimustest tulenevad tasud võrguteenuse osutamisele järgneva kalendrikuu 21. kuupäevaks.

9.8 Võrguettevõtjal on õigus võrgutasu arvele lisada täiendavat tasu, kui see õigus tuleneb õigusaktidest. Klient on muuhulgas kohustatud tasuma mõõtesüsteemi ümberseadistamisega ja/või ehitamisega seotud kulud, mis on tingitud kliendi poolt punktis 12.2 alusel esitatud vähendamistaotluse alusel mõõtesüsteemi muutustest.

9.9. Tasu loetakse makstuks päeval, millal see laekub võrguettevõtja arvelduskontole.

9.10 Kui klient ei maksa arvet märgitud maksetähtpäevaks, on võrguettevõtjal õigus nõuda viivist 0,05% maksetähtpäevaks maksmata tasult päevas kuni kogu tasu täieliku laekumiseni võrguettevõtjale. Viivist hakatakse arvestama maksetähtpäevale järgnevast päevast ja lõpetatakse tasu laekumise päeval. Arvete osalisel tasumisel kustutakse võlgnevusest kõigepealt viivis ning seejärel põhisumma, kusjuures varem sissenõutavaks muutunud summad kustutatakse enne hiljem sissenõutavaks muutunud summasid.

9.11 Kui klient ei nõustu võrguettevõtja poolt esitatud arvega või nõustub sellega ainult osaliselt, kohustub ta sellest teatama võrguettevõtjale 3 tööpäeva jooksul pärast arve kättesaamist kirjalikus taasesitamist võimaldavas vormis, märkides ära kõik mittenõustumise põhjused. Osalise mitteaktsepteerimise korral on klient kohustatud tasuma aktsepteeritud osa eest vastavalt võrgulepingule. Võrguettevõtja on kohustatud hiljemalt viie (5) tööpäeva jooksul teate kättesaamisest arvates kontrollima kliendi avaldust ja teatama kliendile kontrolli tulemustest. Kontrollimise toimingu tõttu võib võrguettevõtja määrata hilisema maksetähtpäeva. Juhul, kui selgub, et arve oli õige, maksab klient võrguettevõtjale arvel näidatud tasu koos viivisega.

9.12 Kui korrigeeriva arve tulemusena või mingil muul põhjusel tekib kliendil ettemaks, kannab võrguettevõtja selle kliendile kahe (2) tööpäeva jooksul tagasi, välja arvatud punktis 9.10 toodud juhtudel või kui klient teatab võrguettevõtjale enne enammakstud summa tagastamise tähtaega oma soovist jätta enammakstud summa ettemaksuks. Kui võrguettevõtja ei maksa tagasimaksmisele kuuluvaid summasid kliendile tagasi ettenähtud tähtajaks, on kliendil õigus nõuda võrguettevõtjalt viivist 0,05% maksetähtpäevaks maksmata summalt päevas.

9.13 Klient on võrguettevõtja nõudmisel kohustatud maksma ettemaksu järgmistel juhtudel:

9.13.1 klient on jooksval aastal rohkem kui kolm (3) korda hilinenud tasu maksmisega üle kümne (10) päeva;

9.13.2 kliendi juures avastatakse mõõtesüsteemi rike, selle moonutamine, mõõtesüsteemi või selle plommide ning taatlusmärgiste rikkumine, kaotsiminek või hävimine, mis toimus kliendi kohustuste täitmata jätmise või mittenõuetekohase täitmise tulemusel või kliendi muu tegevuse või tegevusetuse tulemusel;

9.13.3 kliendi suhtes esitatakse pankrotihoiatus või pankrotiavaldus või alustatakse pankroti-, saneerimis- või likvideerimismenetlust või muudest asjaoludest on ilmne, et kliendil võib lähiajal osutuda võimatuks täita kohaselt võrgulepingust tulenevaid kohustusi;

9.13.4 kliendi liitumispunktis on katkestatud võrguühendus kliendi poolse võrgulepingu rikkumise tõttu;

9.13.5 muudel tüüptingimustes või võrgulepingus sätestatud juhtudel.

9.14 Võrguettevõtjal on õigus nõuda ettemaksu tasumist võrguteenuse osutamise kuule eelneva kalendrikuu 21. kuupäevaks.

9.15 Ettemaksu suurus ei tohi ületada kahe (2) kuu maksete summat, mis määratakse kuue (6) kuu, mil klient võrguteenust kasutas, keskmise võrguteenuse tasu alusel. Kui kliendi poolt tasutud ettemakse on suurem tegelikult järgmisel kuul tasumisele kuuluvast maksest, arvestatakse rohkem makstud summa järgmise kuu ettemaksu katteks. Kui tegelik võrguteenuse tasu on suurem kui ettemaks, tasub klient puudu oleva summa võrguettevõtja poolt esitatud arve alusel.

9.16 Võrguettevõtja esitab kliendile võrguteenuste osutamise eest arve arvestuskuule järgneva seitsme (7) kalendripäeva jooksul. Kui klient ei ole saanud arvet mõistliku aja jooksul, peab ta võrguettevõtjat sellest teavitama. Mõistlikuks ajaks on 15 kalendripäeva pärast arvestuskuu või viimase makseteatise lõppu, kui pooled ei ole võrgulepingus kokku leppinud teisiti.

9.17 Pooltel on õigus teineteise vastu olevaid nõudeid tasaarvestada üksnes poolte eraldi kokkuleppel.

# Vastutus kohustuste rikkumise eest

10.1. Pooled vastutavad võrgulepingus sätestatud kohustuste mittekohase täitmise või täitmata jätmise eest. Võrguettevõtjal on õigus katkestada võrguteenuse osutamine või seda piirata võrgulepingu rikkumise puhul, milleks loetakse eelkõige kui:

10.1.1 klient ei ole tasunud võrguettevõtjale võrgulepingu alusel tasu, mille kohta võrguettevõtja poolt kliendile saadetud vastava teatise saatmisest on möödunud 15 päeva ning klient ei ole selle aja jooksul puudust kõrvaldanud;

10.1.2 klient kasutab gaasipaigaldisi, mis ei vasta tehniliste eeskirjade nõuetele ning mis ohustavad ülekandevõrku või selle osa varustuskindlust või põhjustavad ülekandevõrgus gaasi kvaliteedi olulise halvenemise;

10.1.3 klient rikub oluliselt muid, tüüptingimustes, võrgulepingus või õigusaktides sätestatud kohustusi.

10.2. Kliendi poolne võrgulepingus sätestatud maksimaalse lubatud lepingulise võimsuse ületamine on võrgulepingu rikkumine. Võrguettevõtja kontrollib lepingulise võimsuse järgimist mitte lühema kui ühe tunni pikkuse perioodi keskmise võimsusena ja käsitleb lepingulise võimsuse ületamist reaalse võimsusena.

10.3 Lepingus sätestatud maksimaalset lubatud tarbimisvõimsuse ületamisel kohustub klient tasuma leppetrahvi või läbima liitumisprotsessi liitumispunkti tarbimisvõimsuse suurendamiseks vähemalt maksimaalselt lubatud tarbimisvõimsust ületanud võimsuse ulatuses.

10.3.1 Leppetrahvi arvestamise aluseks on liitumispunkti tarbimisvõimsust ületatud võimsuse osa, juhul kui liitumispunkti tarbimisvõimsust on ületatud rohkem kui 0,01 MWh/h(MW) võrgulepinguga fikseeritud liitumispunkti võimusest. Leppetrahvi suuruseks on võimsustasu viie (5) kordne kalendriaasta tasu. Ühe päeva jooksul toimunud tarbimisvõimsuse ületamisi käsitletakse ühe tarbimisvõimuse ületamisena, võttes leppetrahvi aluseks päeva suurima ületamise. Leppetrahv tasutakse ühe maksena vastavalt võrguettevõtja arve alusel.

10.3.2 Kliendil on suhtes määratud leppetrahv tühistatakse kui ta esitab liitumistaotluse 30 päeva jooksul maksimaalselt lubatud tarbimisvõimsuse ületamise ilmnemisest, sõlmib liitumispakkumise järgse liitumislepingu selles toodud kehtivusaja jooksul, täidab liitumislepingus toodud tingimused liitumislepingus toodud tähtaegadel ja sõlmib võrgulepingu suurendatud maksimaalselt lubatud tarbimisvõimsuse fikseerimiseks hiljemalt 30 päeva jooksul võrguettevõtja poolt lepingupakkumise esitamisest. Toodud juhul edastab võrguettevõtja kliendile liitumislepingu pakkumise, mille kohaselt saab klient kuni liitumislepingu lõpliku täitmiseni kasutada tarbimiskoha suurendatud maksimaalset lubatud tarbimisvõimsust perioodidel, kui see ei kahjusta gaasivõrgu seadmeid ning mille kasutamiseks edastab võrguettevõtja kliendile pärast liitumistasu esimese osamakse tasumist suurendatud maksimaalselt lubatud tarbimisvõimsuse fikseerimiseks võrgulepingu, mis tuleb kliendi poolt allkirjastada hiljemalt 30 päeva jooksul võrguettevõtja poolt lepingupakkumise esitamisest.

10.4 Pooled vastutavad isikute tegevuse eest, keda nad kasutavad oma kohustuste täitmiseks.

10.5. Kohustuse mittekohane täitmine või täitmata jätmine on vabandatav, kui pool rikkus kohustust vääramatu jõu tõttu. Vääramatu jõud on asjaolu, mida pool ei saanud mõjutada ja mõistlikkuse põhimõttest lähtudes ei saanud temalt oodata, et ta võrgulepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, sealhulgas:

10.5.1 loodusõnnetused;

10.5.2 tulekahju;

10.5.3 majandusblokaad gaasisüsteemiga ühendsüsteemis töötavate riikide vahel;

10.5.4 streik;

10.3.5 diversiooniakt;

10.5.6 eriolukorra väljakuulutamine;

10.5.7 võrguettevõtja õiguspärane tegevus gaasisüsteemi normaalolukorra tagamiseks.

10.6 Kui vääramatu jõu mõju on ajutine, on kohustuse rikkumine vabandatav üksnes aja vältel, mil vääramatu jõud kohustuse täitmist takistas.

10.7. Pool hüvitab teisele poolele võrgulepinguga sätestatud kohustuste täitmata jätmisega või mittekohase täitmisega põhjustatud otsese varalise kahju, hüvitamisele ei kuulu saamata jäänud tulu. Otseseks varaliseks kahjuks on muuhulgas kohustuste rikkumise tõttu võrgu või selle osa sh mõõtesüsteemide kahjustuste kõrvaldamisega ja/või ümberehitamisega seotud kulud.

10.8. Pool peab kahjust teada saamisel mõistliku aja jooksul teatama teisele poolele kirjalikult kahju arvatava suuruse ja kahju hüvitamise aluse.

10.9. Poolel on õigus nõuda teiselt poolelt kahju olemasolu ja suurust tõendava teabe esitamist.

10.10. Võrguettevõtja ei vastuta oma võrgulepingust (sh tehnilistest eeskirjadest) tulenevate kohustuste täitmise eest, kui selle põhjustab kliendi tegevus, mis on vastuolus tüüptingimuste, võrgulepinguga või tehniliste eeskirjadega.

10.11. Võrguettevõtja ei taga võrgulepinguga kokku lepitud võrguteenuse kvaliteeti juhtudel, mis on põhjustatud kliendist, sh kliendi tegevustest ning kliendi gaasipaigaldise nõuetele mittevastavusest.

# Teavitamine

11.1. Kõik võrgulepingu täitmisega või võrgulepingust tulenevate vaidlustega seotud teated, nõusolekud, kooskõlastused ja muud tahteavaldused, samuti muu teave (edaspidi: **tahteavaldus**), mis omavad õiguslikku tähendust, tuleb teise poolele esitada kirjalikus vormis, kui tüüptingimused ei sätesta teisti. Informatiivse iseloomuga teated, mille edastamisel teisele poolele ei ole õiguslikke tagajärgi, võib esitada ka kirjalikku taasesitamist võimaldavas vormis.

11.2. Tahteavaldus loetakse kätteantuks juhul, kui see tahteavaldus on antud teisele poolele üle allkirja vastu või elektronposti teel võrgulepingus märgitud või teisele poolele kirjalikus või kirjalikku taasesitamist võimaldavas vormis teatatud elektronpostiaadressil või edastatud postiasutuse kaudu registreeritud kirja teel kui mõnes tüüptingimuste punktis ei ole ette nähtud teisti. Kõik võrgulepingu täitmisega seotud tahteavaldused, millega ei kalduta kõrvale võrgulepingu tingimustest, loetakse kehtivalt ja poolte jaoks siduvalt antuks üksnes siis, kui need on antud võrgulepingus nimetatud isikute või nende poolt otseselt selleks volitatud isikute poolt.

11.3. Klient teatab võrguettevõtjale gaasikatkestustest võrgulepingus näidatud telefonil või elektronposti aadressil.

11.4. Võrgulepinguga sätestatud kontaktandmete muutumisest teavitavad pooled teineteist 14 päeva jooksul.

# Võrgulepingu muutmine ja lõpetamine ning erimeelsuste lahendamine

12.1. Võrgulepingut saab muuta Poolte kokkuleppel või muudel lepingus või seaduses ettenähtud alustel.

12.2 Tootmis- ja/või tarbimistingimuste muutmiseks, millega soovitakse vähendada lepingus lubatud maksimaalset tootmis- ja/või tarbimisvõimsust, peab klient esitama võrguettevõtjale taotluse hiljemalt kolmekümne esimeseks (31.) detsembriks. Vähendamistaotluse alusel, mis esitatakse võrguettevõtjale enne kolmekümne esimest (31.) detsembrit hakkab poolte vahel sõlmitud võrgulepingu muudatus kehtima järgmise kalendriaasta esimesest (1.) juulist.

12.2. Võrguleping lõpeb:

12.1.1 tähtajalise lepingu korral tähtaja möödudes;

12.1.2 poolte kirjalikul kokkuleppel;

12.1.3 võrgulepingu ülesütlemisel võrgulepingus ja/või õigusaktides nimetatud põhjustel ühe poole kirjaliku avalduse alusel;

12.1.4 juriidilisest isikust kliendi lõppemisel;

12.1.5 kliendi gaasipaigaldise või võrguühenduse hävimisel.

12.3. Kliendil on õigus võrguleping lõpetada igal ajal, teatades sellest võrguettevõtjale kirjalikult vähemalt 30 päeva ette.

12.4. Võrguettevõtjal on õigus võrguleping üles öelda ja katkestada võrguühendus seadusega sätestatud korras.

12.5. Võrgulepingu lõppemisel maksab klient arvel näidatud tähtpäevaks kõik võrgulepingust tulenevad tasud.

12.6. Võrgulepingu lõppemisel mistahes põhjusel, kaasa arvatud võrgulepingu kehtetus, kohaldatakse ka pärast võrgulepingu lõppemist neid lepingusätteid, mis oma olemuse tõttu sätestavad poolte õigusi ja kohustusi pärast lepingu lõppemist.

12.7. Tüüptingimuste muutmisest teatab võrguettevõtja klienti kirjalikku taasesitamist võimaldavas vormis vähemalt 30 päeva enne nende kehtima hakkamist. Võrgu kasutajale on õigus võrguleping üles ütelda, kui ta ei nõustu muudetud tüüptingimustega. Muudetud tüüptingimused avaldab võrguettevõtja oma veebilehel. Võrguettevõtja kohustub kliendi nõudmisel andma selgitusi muudatuste kohta.

12.8 Võrgulepingu täitmisest, muutmisest või lõpetamisest tulenevaid eriarvamused ja vaidlused lahendavad pooled eelkõige läbirääkimiste teel.

12.9 Poole tegevuse või tegevusetuse peale, mis on vastuolus maagaasiseadusega või selle alusel kehtestatud õigusaktidega, võib teine pool esitada kirjaliku kaebuse Konkurentsiametile.

12.10 Kui võrgulepingust tulenevaid vaidlusi ei õnnestu lahendada poolte läbirääkimistega, lahendatakse vaidlus Harju maakohtus. 12.11 Tüüptingimuste 2024.(?) a. versiooni esmakordsel rakendamisel esitab klient võrguettevõtjale 30 päeva jooksul pärast tüüptingimuste jõustumisest omapoolse uue tarbimisvõimsuse liitumispunktide lõikes, mis ei või olla suurem tüüptingimuste punktis 2.1.10 toodud põhimõtet ja punktis 12.12 toodud kütteväärtust kasutades leitud võimsusest. Uued esitatud tarbimisvõimsused hakkavad kehtima taotluse esitamise tähtajale järgneva kuue (6) kuu möödumisel kalendrikuu esimesest kuupäevast.

12.11 Tüüptingimuste 2024.(?) a. versiooni esmakordsel rakendamisel esitab klient võrguettevõtjale 30 päeva jooksul pärast tüüptingimuste jõustumisest omapoolse uue tarbimisvõimsuse liitumispunktide lõikes, mis ei või olla suurem tüüptingimuste punktis 2.1.10 toodud põhimõtet ja punktis 12.12 toodud kütteväärtust kasutades leitud võimsusest. Uued esitatud tarbimisvõimsused hakkavad kehtima taotluse esitamise tähtajale järgneva kuue (6) kuu möödumisel kalendrikuu esimesest kuupäevast.

12.12 Juhul, kui klient ei taotle tüüptingimuste punktis 12.11 nimetatud tähtaja jooksul lepingulise võimsuse muutmist, teisendab võrguettevõtja ühepoolselt kliendi võrgulepingus kokkulepitud ühes tunnis ülekantava gaasi hulga võimsuseks, arvestades kütteväärtusena 10,50 kWh/m³ ning teisendatud lepinguline võimsus rakendub võrgulepingulise kokkuleppena samaaegselt, kui klient oleks taotlenud selle muutmist tüüptingimuste punktis 12.11 nimetatud korda järgides.